পিকনিকে এসে মৃত্যু! ব্যক্তির দেহ ফেলে পালিয়ে গেল সঙ্গীরা

সোনারপুর: পিকনিকে (Picnic) এসে রহস্যজনক মৃত্যু,  দেহ রাস্তায় ফেলে পালানোর অভিযোগ সঙ্গীদের বিরুদ্ধে।  রহস্যজনক মৃত্যুকে ঘিরে চাঞ্চল্য ছড়াল দক্ষিণ ২৪ পরগনার (South 24 Pargana) সোনারপুরে (Sonarpur) । ঘটনাটি ঘটেছে সোনারপুর থানার অন্তর্গত ঘাসিয়াড়া এলাকায় (Ghasiara Area) । অভিযোগ,  পিকনিকে আসা সঙ্গীর মৃত্যু হলে তার দেহ রাস্তায় ফেলে পালানোর চেষ্টা করেন সঙ্গীরা। প্রশ্ন উঠেছে, কেন দেহ ফেলে পালিয়ে যাওয়া হল?

স্থানীয় বাসিন্দাদের তৎপরতায় বিষয়টি সামনে আসে। এলাকাবাসীর সন্দেহ হওয়ায় তারা ঘটনাস্থলে থাকা সকলকে আটকে রেখে সোনারপুর থানায় খবর দেন। খবর পেয়ে পুলিশ ঘটনাস্থলে পৌঁছে অচৈতন্য অবস্থায় পড়ে থাকা ব্যক্তিকে উদ্ধার করে দ্রুত হাসপাতালে নিয়ে যায়। সেখানে চিকিৎসকরা তাঁকে মৃত বলে ঘোষণা করেন।

মৃত ব্যক্তির নাম ক্ষুদিরাম মণ্ডল (৬০)। তিনি টালিগঞ্জ এলাকার বাসিন্দা এবং পেশায় গাড়িচালক ছিলেন।

আরও পড়ুন-  ফের উত্তপ্ত ভাঙড়! সংঘর্ষে জড়াল তৃণমূল ও আইএসএফ

প্রত্যক্ষদর্শী ও স্থানীয় বাসিন্দা বুদ্ধদেব দাস জানান, একটি গাড়িতে করে আরও কয়েকজন ওই ব্যক্তির সঙ্গে এসেছিলেন এবং দেহ ফেলে পালানোর চেষ্টা করছিলেন বলে সন্দেহ। অপর প্রত্যক্ষদর্শী প্রবীর গাঙ্গুলির দাবি, একটি ম্যাটাডোর ও দুটি বাইক নিয়ে তারা সেখানে আসে। তাঁর অভিযোগ, সকলেই মদ্যপ অবস্থায় ছিলেন।

ঘটনার পর পুলিশ ৪ থেকে ৫ জনকে আটক করেছে। তবে মৃতের পরিবারের পক্ষ থেকে এখনও পর্যন্ত থানায় কোনও লিখিত অভিযোগ দায়ের করা হয়নি। কীভাবে ওই ব্যক্তির মৃত্যু হয়েছে, তা নিয়ে তদন্ত শুরু করেছে সোনারপুর থানার পুলিশ। ময়নাতদন্তের রিপোর্ট হাতে এলে মৃত্যুর প্রকৃত কারণ স্পষ্ট হবে বলে পুলিশ সূত্রে জানা গিয়েছে।

The post পিকনিকে এসে মৃত্যু! ব্যক্তির দেহ ফেলে পালিয়ে গেল সঙ্গীরা first appeared on KolkataTV.